**MUNICIPIUL SATU MARE**

 **ANEXA 2 la HCL Nr. ........................**

**REGULAMENTUL DE ORGANIZARE ŞI FUNCŢIONARE**

a Comisiei tehnice de amenajare a teritoriului şi de urbanism

a municipiului Satu Mare

**DISPOZIŢII GENERALE**

 1. În scopul îmbunătăţirii calităţii deciziei referitoare la dezvoltarea spaţială durabilă, în coordonarea primarului municipiului Satu Mare, potrivit prevederilor Legii nr. 350/ 2001 privind amenajarea teritoriului şi urbanismul, cu modificările şi completările ulterioare, se constituie Comisia tehnică de amenajare a teritoriului şi de urbanism a municipiului Satu Mare, ca organ consultativ cu atribuţii de avizare, expertizare tehnică şi consultanţă, care asigură fundamentarea tehnică a avizului arhitectului-şef, denumită în cuprinsul prezentului Regulament CTATU.

 2. Componenţa nominală a CTATU se aprobă de către Consiliul Local Satu Mare la iniţiativa primarului municipiului pe baza recomandărilor asociaţiilor profesionale din domeniul amenajării teritoriului, urbanismului, construcţiilor, instituţiilor de învăţămâuperior şi ale Arhitectului-şef al Municipiului Satu Mare şi se poate modifica de câte ori este necesar prin Hotărâre a Consiliului Local Satu Mare.

 3. CTATU se află în coordonarea Primarului municipiului Satu Mare sau în lipsa acestuia a administratorului public sau a Arhitectului-şef al municipiului.

 4. Convocarea CTATU se asigură prin secretariatul comisiei şi se realizează prin invitaţii transmise prin fax, telefon sau e-mail.

 5. Avizele şi opiniile CTATU se consemnează în procesul – verbal al şedinţei, ţinut într-un registru special prin grija secretariatului comisiei. Procesele-verbale se semnează de către toţi membrii prezenţi la şedinţă.

**STRUCTURA ORGANIZATORICĂ, CONDUCEREA ŞI PERSONALUL CTATU**

 6. CTATU se află în coordonarea Primarului municipiului Satu Mare şi este compusă din membri care sunt desemnaţi în conformitate cu cerinţele din Legea nr. 350/2001privind amenajarea teritoriului şi urbanismul, cu modificările și completările ulterioare.

 7. CTATU este formată din specialişti atestaţi din domeniul urbanismului, arhitecturii, monumentelor istorice, arheologiei, precum şi din domeniul sociologiei, economiei, geografiei, ingineri constructori, ingineri de reţele edilitare, transport (potrivit art. 37 alin.1^1 din Legea nr.350/2001 privind amenajarea teritoriului şi urbanismul, cu modificările şi completările ulterioare), secretariatul acesteia fiind asigurat de structura de specialitate din subordinea arhitectului-şef.

 8. CTATU are următoarele atribuţii:

a) Fundamentează din punct de vedere tehnic emiterea avizului arhitectului-şef pe baza avizelor emise anterior de instituţiile competente.

b) Urmăreşte preluarea punctelor de vedere ale instituţiilor avizatoare competente în conţinutul documentaţiilor supuse avizării;

c) CTATU fundamentează eliberarea avizului pentru următoarele categorii de lucrări:

- Planuri de amenajare a teritoriului

- Plan urbanistic general

- Planuri urbanistice zonale (inclusiv în zone protejate)

- Planuri urbanistice de detaliu

- Regulamente de urbanism

- Studii şi proiect de circulaţie

- Studii de fezabilitate sau cereri de restaurări de monumente sau de orice fel care privesc zonele protejate şi monumente de arhitectură

- Studii şi strategii de dezvoltare urbană

- Studii de oportunitate întocmite în vederea emiterii Avizului de Oportunitate pentru modificarea prevederilor documentaţiilor de amenajarea teritoriului şi de urbanism aprobate, conform Legii nr. 350/2001 cu modificările şi completările ulterioare.

- Studii şi documentaţii de fundamentare aferente documentaţiilor de urbanism/amenajare a teritoriului

- Teme de proiectare pentru investiţii majore ale Primăriei municipiului Satu Mare în domeniul urbanismului şi amenajării teritoriului – la solicitarea direcţiilor iniţiatoare din cadrul primăriei municipiului Satu Mare

- Teme pentru concursuri de urbanism şi amenajare a teritoriului

- Zone protejate şi spaţii publice

- Alte documentaţii care pot fi în legătură cu dezvoltarea urbană a municipiului. d) Analizează cererile de certificate de urbanism prin care se solicită o modificare de la prevederile documentaţiilor de urbanism aprobate pentru zona respectivă sau dacă condiţiile specifice amplasamentului ori natura obiectivelor de investiţii o impun, şi recomandă:

- respingerea cererii în mod justificat,

- necesitatea întocmirii unui studiu de oportunitate în vederea întocmirii unui Aviz de oportunitate pentru elaborarea unui Plan Urbanistic Zonal şi înaintarea spre aprobare Consiliului Local,

- necesitatea elaborării unui Plan Urbanistic de Detaliu.

e) Urmăreşte preluarea reglementărilor şi direcţiilor de dezvoltare stipulate în documentaţiile de urbanism şi amenajarea teritoriului aprobate anterior (Planuri de amenajarea teritoriului - naţional, judeţean, zonal, ş.a., Planuri urbanistice generale, Planuri urbanistice zonale, Planuri urbanistice de detaliu, etc.);

f) Verifică şi analizează documentaţiile din punct de vedere al conţinutului cadru al documentaţiilor de urbanism şi al respectării legislaţiei şi normativelor în vigoare în domeniu; propune recomandări conform reglementărilor legale aprobate;

 9. CTATU nu este abilitată să ofere soluţii la proiectele prezentate, oferind doar recomandări în anumite situaţii conform reglementărilor legale şi regulamentelor aprobate.

 10. La şedinţele de dezbatere a lucrărilor în plenul CTATU nu pot participa la luarea deciziei membrii care au calitatea de autor al documentaţiilor - proiectelor, supuse avizării.

**FUNCŢIONAREA CTATU**

 11. Solicitantul depune la sediul primăriei municipiului Satu Mare, după caz, cererea pentru emiterea Certificatului de urbanism, a Avizului de oportunitate, respectiv documentațiile care necesită emiterea Avizului arhitectului şef al municipiului, pentru lucrările analizate de CTATU a municipiului Satu Mare, care se înregistrează la Serviciul Informare și Relaţii Publice şi se transmite structurii de specialitate subordonate Arhitectului Şef al municipiului Satu Mare.

 12. Documentaţiile de urbanism se depun în format analogic şi în format digital (\*.pdf şi \*.shp \*.dxf \*.dwg), la scara adecvată, în funcţie de tipul documentaţiei, pe suport topografic realizat în coordonate în sistemul naţional de referinţă Stereo 1970, actualizat pe baza ortofotoplanurilor sau pe baza unor măsurători la teren, cu respectarea şi integritatea limitelor imobilelor înregistrate în evidenţele de cadastru şi publicitate imobiliară.

 13. Compartimentul Urbanism din acdrul structurii de specialitate subordonată Arhitectului Şef al municipiului Satu Mare verifică dacă documentaţia depusă este completă. În situaţia în care documentaţia este incompletă, aceasta se returnează solicitantului în maxim 30 zile de la data înregistrării, cu menţionarea în scris a neconformităţilor şi a elementelor necesare completării acesteia. În situația în care documentația este completă, aceasta se înaintează spre analiza CTATU.

 14. Secretariatul CTATU împreună cu Compartimentul Urbanism pregătesc documentațiile care urmează a fi analizate și întocmesc lista cu ordinea de zi în vederea comunicării acesteia către toți membrii comisiei. Lista cu documentațiile se comunică cu cel puțin 2 zile înainte de ședința comisiei prin invitații transmise prin fax sau e-mail.

 15. CTATU se întruneşte fizic sau în format online, de regulă o dată pe lună şi ori de câte ori este nevoie în funcţie de numărul şi complexitatea documentaţiilor depuse. Şedinţele vor fi conduse de către preşedintele comisiei.

 16. La şedinţe participă:

- membrii CTATU;

- angajaţi din cadrul Serviciului Dezvoltare Urbană;

- alţi invitaţi, dacă este cazul.

 Secretariatul consemnează prezenţa membrilor, iar aceştia semnează la sfârşitul şedintei în procesul-verbal de şedintă.

 17. Lucrările CTATU sunt coordonate de Arhitectul-Şef al municipiului Satu Mare, sau de unul din membrii delegaţi de acesta, în caz de absenţă motivată. După prezentare, se dă cuvântul membrilor care pot cere precizări, face observatii şi recomandări sau propun amendamente. În procesul-verbal se consemnează luările de cuvânt.

 18. Lucrările CTATU se consemnează în Procesul - verbal şi se semnează de către toţi participanţii. În caz de refuz, se va face menţiune, conform legii. Concluzia dezbaterii, formulată de preşedinte, se consemnează în procesul verbal de şedintă.

 19. În baza concluziilor CTATU consemnate în Procesul verbal, Compartimentul Urbanism din subordinea Arhitectului-Șef, întocmeşte Avizul de oportunitate, care se aprobă de către primarul municipiului sau de către administratorul public (când acesta înlocuieşte primarul), sau se întocmește adresa de comunicare, ce se va semna de către președintele comisiei și Arhitectul-Șef.

 20. În urma analizării documentațiilor în cadrul şedinţei CTATU, în baza concluziilor consemnate în Procesul - verbal, se va întocmi o Notă de fundamentare de către un specialist al Compartimentului Urbanism din subordinea Arhitectului-şef.

 21. În baza Notei de fundamentare, Arhitectul-şef emite Avizul evidențiat cu număr de ordine, care înglobează şi corelează punctele de vedere ale instituţiilor avizatoare competente, specificate în Certificatul de Urbanism sau Avizul de oportunitate emis, precum şi concluziile CTATU.

 22. Avizul arhitectului-şef este un aviz tehnic cu caracter obligatoriu, care nu se supune deliberării consiliului local, potrivit Legii nr.350/2001 privind amenajarea teritoriului şi urbanismul cu modificările şi completările ulterioare.

 23. Avizele sunt definitive, acestea putând fi modificate doar în urma reanalizării documentaţiei de către CTATU, urmată de emiterea unui nou aviz.

 24. Avizele se taxează conform Legii nr. 227/2015 privind Codul fiscal, cu modificările şi completările ulterioare, a Hotărârii nr. 1/ 2016 pentru aprobarea Normelor metodologice de aplicare a Legii nr. 227/2015 privind Codul fiscal, cu modificările şi completările ulterioare, corelate cu Hotărârile Consiliului Local privind aprobarea nivelului unor impozite şi taxe locale.

 25. În urma analizării în cadrul şedinţei CTATU a certificatelor de urbanism prin care se solicită o modificare de la prevederile documentaţiilor de urbanism aprobate pentru zona respectivă sau dacă condiţiile specifice amplasamentului ori natura obiectivelor de investiţii o impun, în baza concluziilor consemnate în procesul verbal, Compartimentul Urbanism din cadrul Serviciului Dezvoltare Urbană întocmește certificatul de urbanism care se va semna conform prevederilor legislației în vigoare.

 26. CTATU poate amâna luarea unei decizii în cazul când are neclarităţi sau îndoieli cu privire la documentaţie.

 La solicitarea CTATU proiectantul sau beneficiarul poate fi convocat şi are obligaţia de a participa la şedinţa comisiei pentru a furniza eventualele elemente suplimentare necesare avizării. În situaţia în care CTATU solicită completarea documentaţiei sau modificări de soluţie, acest lucru se va comunica în scris solicitantului.

 27. In conformitate cu art. 21 si 22 din Legea 350/2001 si art. 45 alin.3 din Legea 50/1991, la sedinţele CTATU, vor fi convocaţi în calitate de invitaţi arhitectul şef al Consiliului Judetean Satu Mare şi membrii Comisiei “Organizarea şi dezvoltarea urbanistică, lucrări publice, protecţia mediului înconjurător, monumente istorice şi de arhitectură” a Consiliului Local Satu Mare

 28. Şedinţele CTATU nu sunt publice.

**DISPOZIŢII FINALE**

 29. Prezentul Regulament se completează cu prevederile incidente din Legea nr. 350/2001 privind Amenajarea Teritoriului şi Urbanismul, cu modificările şi completările ulterioare, Hotărârea nr. 525/ 1996 pentru aprobarea Regulamentului general de urbanism, cu modificările şi completările ulterioare, Legea nr. 50/1991 privind autorizarea executării lucrărilor de construcţii, cu modificările şi completările ulterioare, Ordinul nr. 839/ 2009 pentru aprobarea Normelor metodologice de aplicare a Legii nr. 50/1991 privind autorizarea executării lucrărilor de construcţii, cu modificările şi completările ulterioare respectiv cu orice reglementare incidentă în materie de amenajarea teritoriului şi urbanism.

**PRIMAR,**

**Kereskényi Gábor**

ARHITECT ȘEF, ȘEF SERVICIU DEZVOLTARE URBANĂ,

Arh. Burgye Ștefan arh. Dobie Cristiana

 Preşedinte de şedinţă: Secretar general,

 Mihaela Racolţa